PETARA, Antu! Kuasa Mistik Bansa Iban
TUSUN ke-11 KUASA mistik tau dibagi ngagai 3 raban nya: i. Mistik Antu  ii. Mistik Antu Bunsu Petara(Dewa-Dewi)  ii. Mistik Petara (God Almighty, Tuhan, Allah Taala). Ba Tusun Ke-11  tu mai kita nampung kenang lalu bepikir ngena tikas tinggi pasal kuasa ii. Mistik Antu Bunsu Petara bansa Iban. MISTIK PETARA          Bala pemacha tentu agi ingat pasal dua raban Antu Bunsu Petara bansa Dayak, Iban Borneo iya nya: i. Peturun Bejie nyentuk  ke  Orang Panggau Libau & Gelong  ii. Tujuh iku anak Raja Durong. Sida nya ukai ANTU, ukai mega sida nya  PETARA (God  Almighty, Tuhan). Kati kita pechaya tauka enda Antu Bunsu Petara kitai Iban tu amat agi bisi di dunya mensia jeman diatu? Cherita pasal penatai Orang Panggau Libau & Gelong jeman taun 2,000 tu, ukai pekara baru. Mayuh cherita ti baka nya udah dipansik lalu ditulis aku; Sekali tu aku nguji mantaika cherita amai tang nyelai tu dalam kuasa mistik bansa Iban.          BATU PERUNSUT KUMANG SEDUAI LULONG Bulan Ogos 2015 nyin suba, Muntai Anak Regang ngasaika utai nyelai nyadi ba iya. Lemai hari siti bulan nya, iya ngabas pukat ti ditan iya ba ai sungai. Enda mukai-mukai sepi asai tubuh iya asai ke pedis sengat indu utai. Mua iya asai ke melabat kembai. Hari maya nya sigi udah sumba silau sereta ujan nyala. Nyepi utai bangat  asai nya, iya pan berumban mulaika diri ke rumah. Datai di rumah iya pan betinjau ba cheremin lalu nemu mua diri empu amat kembai. Ukai kembai pia aja tang nyau beleka-beleka tumbuh baka pisa sebelah kening, dagu, pisan enggau rekung iya. Tubuh iya asai ke tabin chelap angat. Naka mih penusah ati iya napi pemedis nya. Besehari-sehari, bemalam-malam mih iya nyabak ngetatka pemedis nya. Suah iya nganjung diri empu ngagai klinik berubat tang enda ga gerai.  Makin lama makin kembai agi ga biging ti baka pisa nya tumbuh sebelah mua iya nya. Kenu ku iya, mayuh mih chara kena iya berubat tang makin nyadi baka riman utai ti tumbuh ba mua iya nya.           Kira-kira tiga minggu udah nya lebuh ti pansut ari langkau kebun iya, Muntai tepedaka sigi batu mesai tunjuk indu kaki, garing-garing ba tangga langkau iya nya.           “Sapa kini bayam batu tu tadi, nih? Kada enda batu ti dikayam bala uchu ngelama tu?” ku Muntai bejaku kediri. Iya pan ngambi batu nya lalu dibai iya ke dalam langkau nya.           Maya iya tinduk jenak malam nya, Muntai ngasaika diri betemu enggau dua iku orang indu ti bajik amai gamal.                  “Badu dek nyabak, tusah ati Muntai. Uji batu perunsut kami duai nya kena dek berubat. Unsut ba mua dek ti kembai nya,” ku seiku ari indu nya. Lebuh Muntai baru deka bejaku nimbal indu nya iya pan tedani. Pagi iya berumban iya ngambi batu ti agi disimpan iya ba langkau kebun iya nya. Iya pan engkah batu nya ba pinggai ti diisi iya ai mimit lalu ngunsut mua diri ti kembai nya  ngena batu nya. Lebuh Muntai dani pagi nya, iya ngasaika mua diri nadai agi kembai sereta biging. Nadai asai pedis agi, udah ti diunsut iya enggau batu nya.               Malam hari siti nya, Muntai pan mimpi asai ke betemu enggau dua iku indu nya baru lalu berandau enggau iya. “Batu perunsut nya tau kena nuan ngubat mayuh macham penyakit, Muntai. Nyadi… aku tu Kumang… siku nya bakih aku Lulong. Kami duai tu sigi datai laban deka nulung kita Iban ti agi arapka kami.” NGUBAT ORANG TABIN Berengkah ari sehari nya, nya berita pasal Muntai ti nemu ngubat orang tabin kena kanser enggau penyakit bukai pan ngelekai di serata menua Kanowit, Sibu, Betong. Maya ti ngambi berita sereta gambar Muntai lemai 22 Januari 2016, lebih sepuluh iku orang ti nganti gintir diri datai berubat ba iya. Kenu ku sida ti udah berubat dia, mayuh ga orang ulih gerai ari penyakit raya, lebih-lebih agi penyakit ti nyelai tauka kanser. Maya nya, aku mega meda iya ngunsut ubat bukai ti diambi iya ari puchung ti beminyak sereta ngundan remu daun. Kenu ku iya, nya ubat pansa utai. Sebedau nya iya diasuh ngama bagi tubuh sida ti tabin. Enti bagi rengka tubuh orang nya angat tauka tajam-tajam asai sepi jari iya, reti nya tubuh orang ti tabin nya kena pansa utai. Nama reti pansa utai?  Utai kenu ku sida ti pandai begama nya ANTU. Munyi ti udah udah bai aku pansik kita dulu agi ari tu, ANTU mayuh bansa sereta tukuh: dalam jaku Melayu utai nya disebut sida ‘makhluk halus’. Dalam jaku kitai Iban utai ti baka tu disebut antu magang. Penyakit ti disebut pansa utai tu engka amat  datai ari Antu jai: sitan, jin, iblis, sihir  tang enda ga semua.  Kenu ki iya, sebedau bulih Batu Perunsut Kumang nya, Muntai endang bisi ngembuan ubat pansa utai ti diberi mensia bukai.    PEMERI NADAI TATAK Muntai  ukai  Beliau, Bomoh tauka Dukun  tauka  mistik Antu; anang kitai Dayak, Iban saru. Kuasa ngubat ngena batu nya, utai ti diasuh Kumang. Kenu ku iya, iya enda nemu ngabas penyakit orang siku-siku. Iya semina ngunsut orang ti tabin nya ngena batu nya. Udah nya  Batu Perunsut Kumang & Lulong nya tadi pan dikirah iya ba ai dalam seigi changku.  Ai ti udah endur ngirah batu nya tadi patut dibai pulai lalu diirup abis. Sida ti datai beperubat ba iya dipinta mai ai kediri empu. Sida ti beperubat ba dia patut beturut tiga lemai. Iya nadai minta upah tang pemeri sida aja mih. Pemeri nya pan nadai tatak. Nadai mega iya madah pasal penti pemali enti   udah berunsut ngena batu nya.  Kenu ku iya, kekadang iya asai ke bisi ninga sada nyawa orang bejaku madahka iya, bisi orang deka datai beperubat ba iya. Nya mih lansa pasal dunya misteri ti bisi kaul raban bansa Dayak, Iban Sarawak.   Nama penemu kita pemacha pasal kuasa mistik mensia dunya?   Pia mega, aku minta ampun enti kita deka pinta uluka aku berubat ngagai sida ti berubat chara mistik tu, aku enda ulih. Aku tu pemberita, penulis sereta ngaga pansik aja. Udah macha artikel tu, aku arapka kitai Iban enda saru penemu pasal: Sapa ti Petara (God Almighty)?  Sapa Antu Bunsu Petara (Dewa Dewi)? Sapa Antu? Naka ke diatu agi mayuh bansa kitai Iban enda ngelala tiga raban utai idup misteri tu. Minggu dudi nyin ila, enti dikemendarka Petara, aku deka mantaika kita pasal kuasa mistik bansa Iban ketiga iya nya: iii Kuasa Mistik Petara (God Almighty).   Pia mega, munyi aku dulu suba, sekali agi ku madah, tuju aku mai kita macha tauka mansik pasal dunya misteri tauka mensia mistik,  ukai aku deka mai kita nyembah ANTU tauka ANTU BUNSU PETARA tang tetap nyembah Petara (God Almighty, Tuhan Allah Taala)  taja kitai ngena chara ti bebida.    
See author's posts
